****

**AMGYLCHEDD CYFATHREBU CYFLAWN 2**

**Cyflwyniad**

Mae adeiladu amgylchedd cyfathrebu cyflawn yn golygu gwneud newidiadau syml ac ysgafn i’n cyfathrebu a’n hamgylchedd fel y gallwn wella rhyngweithio a dealltwriaeth.

**Nodweddion o ran Creu Amgylchedd Cyfathrebu Cyflawn**

**Cysondeb:** Rhaid i staff fod yn gyson o ran y modd yr ydym yn cyfathrebu â phlant. Mae’n bwysig bod pawb yn defnyddio’r un math o gyfathrebu wrth gyfathrebu â phlant penodol. Dylid bod yn ymwybodol o anghenion cyfathrebu a rhannu gwybodaeth.

**Systemau Gweledol:** Lle bo’n bosibl rhowch yr arwydd (neu’r ystum) ynghyd â’r gair ar lafar, mae hyn yn dyblu effaith y neges, gan ei gwneud hi’n haws i’w deall. Bod â lluniau/symbolau i’w harddangos mewn ardaloedd a gweithgareddau gwahanol. Gellid defnyddio gwrthrychau i roi syniad i unigolion o’r hyn sydd ar fin digwydd.

**Lefel Iaith:** Dylid cadw’r ieithwedd yn syml ac ennyn sylw’r plentyn drwy ddefnyddio eu henw cyn rhoi cyfarwyddyd. Dylid torri brawddegau hir i lawr i syniadau ar wahân a defnyddio un allweddair ar y tro. Byddwch yn ymwybodol a chofiwch addasu eich iaith i lefel fydd y gwrandäwr yn ei deall, siaradwch yn araf a rhowch ddigon o amser iddynt brosesu’r wybodaeth. Byddwch yn barod i aros.

**Cyfleoedd Iaith:** Rhowch lawer o gyfleoedd i ryngweithio a chyfathrebu. Dylech wybod pryd i ddefnyddio cwestiynau agored a chaeedig (mae cwestiynau caeedig yn gofyn am ateb byr, “ie” neu “na” yn aml, a bydd cwestiynau agored angen atebion hirach). Defnyddiwch gyfleoedd cymdeithasol e.e. amser bwyd i annog gwneud a chyfathrebu dewisiadau.

**Annog Iaith:** Dylech annog iaith drwy ehangu ar yr hyn y mae plant yn ei ddweud. Dylech roi sylwadau ar chwarae yn lle holi llawer o gwestiynau. Defnyddiwch ddiddordebau’r plentyn i greu cyfleoedd cyfathrebu. Ymatebwch yn bositif i unrhyw fath o gyfathrebu – nid lleferydd yn unig.

**Yr Amgylchedd:** Mae’n bwysig creu amgylchedd sy’n hwyluso cyfathrebu. Dylech gynnig goleuo da a lleihau sŵn cefndirol neu wrthdyniadau. Mae hyn yn hynod bwysig i blant â nam ar y llygaid neu’r clyw.

**Iaith y Corff:** Defnyddiwch iaith y corff, mynegiant y wyneb ac ystumiau. Maent oll yn ategu’r neges.

**Wyneb yn Wyneb:** Sicrhewch eich bod chi’n wynebu’r person, byddwch ar yr un lefel â nhw ac edrychwch ar y person yr ydych yn cyfathrebu ag ef/hi. Ystyriwch gyffwrdd, gall helpu unigolion i ddeall gweithgareddau, pobl a lleoedd.